Efter 120 minutters drama i playoff-returen mellem Viborg og FC Helsingør, rykker sjællænderne op i Superligaen på grund af André Riels 2-2-mål i den forlængede spilletid.

Søndag aften skulle den sidste deltager i næste års Superliga findes. Viborg tog imod FC Helsingør, og det var Superliga-mandskabet, der var favoritter til at forsvare deres plads i den bedste række efter 1-1 i Helsingør.

Det var dog Helsingør, der kom bedst ud i første halvleg, og formåede faktisk at styre spillet i store dele af første halvleg. Efter syv minutter trykke Vito Hammershøj-Mistrati af fra distancen, men Viborg-keeper Walter Viitala nåede forsøget.

Første halvleg var en forholdsvis chancefattig affære, men Helsingør blev muligvis snydt for et straffespark med fem minutter til pausen. Et forsøg ramte Alexander Jakobsen på armen, men dommeren vinkede afværgende.

Ti minutter efter pausen fik Jonas Kamper en god mulighed for at sende Viborg endnu tættere på en sæson mere i den bedste række. Kamper var alene med Helsingør-keeper Mikkel Bruhn, men keeperen kom hurtigt ud og blokerede Viborg-profilens forsøg.

Et enkelt mål til Helsingør ville sende dem i Superligaen, og efter knap en time fik de netop det. Indskiftede Tobias Christensen reagerede hurtigt på en ripost og lagde bolden i nettet til 1-0, og så var FC Helsingør på vej i Superligaen.

I det første opgør kom Viborg tilbage fra 0-1 og hentede 1-1. De skulle gøre det samme for tvinge kampen ud i forlænget spilletid, og det var lige ved at lykkes med omkring tyve minutter igen. Netop indskiftede Mikkel Vestergaard var pludselig fri, men fik ikke kontakt med bolden, og det blev ved 1-0.

Det gjorde det dog ikke efter det 83. minut. Kristoffer Pallesen drev bolden frem i højresiden og slog bolden hårdt og fladt ind i feltet, hvor Søren Reese prikkede den mod mål. Bruhn kunne ikke nå at reagere, og bolden røg i nettet til 1-1, og Viborg var tilbage i opgøret.

Viborg var ovenpå i slutfasen, men kampen endte 1-1, og der skulle en ekstra halv time til for at afgøre kampen. Viborg tog overtaget med ind i den forlængede spilletid og kom foran efter kun to minutter. Christian Sivebæk leverede fornemt forarbejde på kanten, før han lagde bolden ind i hovedet på Vestergaard, der gjorde det til 2-1.

Helsingør virkede drænede for kræfter, og Viborg var tæt på at gøre arbejdet færdigt kort efter pausen i den forlængede spilletid. Jung-Bin Park trykkede af fra distancen, men Bruhn fik blokeret Viborg-angriberens forsøg.

Sjællænderne skulle kun bruge et enkelt mål for at tage pladsen i Superligaen, og få øjeblikke efter Parks chance kunne de sagtens have scoret. Mads Aaquist var pludselig alene igennem, men vippede bolden forbi mål.

Ti minutter før tid lykkedes det for Helsingør. Rasmus Minor headede bolden i dybden til André Riel, der bankede bolden op i målhjørnet. 2-2, og så var Helsingør igen på vej mod landets bedste række.

Viborg formåede ikke at svare igen, og efter 3-3 over to kampe er Helsingør klar til Superligaen på reglen om flest scorede udebanemål.